
PËR LICENCIMIN E INSTITUCIONIT PRIVAT “SHKOLLA E LARTË NDËRKOMBËTARE E TIRANËS”
 
Në mbështetje të nenit 100 të Kushtetutës dhe të neneve 4, pika 2, 43, 44 e 45 të ligjit nr.9741, datë 21.5.2007 “Për arsimin e lartë në Republikën e Shqipërisë”, të ndryshuar, me propozimin e Ministrit të Arsimit dhe Shkencës, Këshilli i Ministrave
 


VENDOSI:
 
1. Licencimin e institucionit privat “Shkolla e Lartë Ndërkombëtare e Tiranës”, e cila do ta ushtrojë veprimtarinë në qytetin e Tiranës.
 2. “Shkolla e Lartë Ndërkombëtare e Tiranës” do të organizohet në dy fakultete:
 a) Në Fakultetin e Drejtësisë, me programin e studimit me kohë të plotë në “Drejtësi”;
b)  Në Fakultetin e Ekonomisë, me programet e studimit me kohë të plotë në:
i) “Ekonomi-Financë”,
ii) “Ekonomi-Menaxhim”.
 3. “Shkolla e Lartë Ndërkombëtare e Tiranës” do të ofrojë programe studimi të ciklit të parë, të cilat do të zgjasin 3 (tri) vite, dhe në mbarim të tyre do të lëshojë “Diplomë të nivelit të parë (DNP)”, përkatësisht në:
a) Drejtësi,
b) Ekonomi-Financë,
c) Ekonomi-Menaxhim.                     
4. Ngarkohet “Shkolla e Lartë Ndërkombëtare e Tiranës”, që, për çdo program studimi, të sigurojë nëpërmjet marrëdhënieve kontraktuale, zhvillimin e disa prej disiplinave kryesore formuese të specialitetit, pas vitit të parë, nga personel akademik i huaj, me kualifikimin e nevojshëm dhe sipas specialiteteve.
 5.  “Shkolla e Lartë Ndërkombëtare e Tiranës” do ta fillojë veprimtarinë mësimore për programet e studimit, të përcaktuara në pikën 2 të këtij vendimi, pasi të ketë marrë, jo më vonë se tri javë para fillimit të vitit akademik, lejen përkatëse nga Ministri i Arsimit dhe Shkencës.
Ministri e lëshon lejen pasi vlerëson se institucioni privat i arsimit të lartë ka përmbushur angazhimet e deklaruara, në përputhje me udhëzimin e tij për këtë qëllim.
6. Ndryshimet në vendndodhje, plane, forma studimi dhe programe, si dhe në elemente të tjera të bëhen pas miratimit nga Ministria e Arsimit dhe Shkencës.
 7. “Shkolla e Lartë Ndërkombëtare e Tiranës”  duhet t’i  nënshtrohet procesit të akreditimit institucional dhe të programeve të studimit, brenda afateve të përcaktuara në ligjin në fuqi.
 8. Ngarkohet Ministria e Arsimit dhe Shkencës për kontrollin periodik të ligjshmërisë së institucionit dhe për zbatimin e këtij vendimi.
Ky vendim hyn në fuqi pas botimit në Fletoren Zyrtare.

